Det var seint fredag kveld at osten blei observert åleine på gata, utan at nokon eigar var å sjå.

Til trass for det dårlege vêret såg osten ut til å vere ved godt mot. Haldbarheita går nesten eitt år fram i tid, og den verka fin og fast i formen.

Osten er ein av mange varer som nyleg har blitt dumpa i priskrigen til daglegvareaktørane. Edamer-osten på 850 gram har vore selt for under 25 kroner i Førde denne veka, noko som er langt under vanleg utsalspris.

Om det er nokon som har hamstra billeg Edamer-ost, og mista éin på vegen er ikkje kjend.

Ei liknande historie var oppe for eit par år sidan då Sogn Avis kunne melde om at ei raudvinspølse låg ved ein barnehage i Aurland. Det enda til slutt lykkeleg.

For nokre få dagar sidan forsvann ein pose med hesteskit frå Sentrum sør i Førde. Syndaren er førebels ikkje tatt.

Er det din ost, eller har du tips i saka? Ta kontakt med Firda på redaksjon@firda.no eller tlf 951 91 162.